runetrust/blame-folketinget-dk huggingface dataset:
Katrine Robsøe (RV), 2022-03-22:
Jeg tror, det er meget tydeligt at høre på spørgeren, at spørgeren måske ikke lige var til stede, da vi startede debatten, og heller ikke var til stede, da jeg startede med at tale, og det er selvfølgelig også beklageligt for spørgeren.
For så kan spørgsmålene jo blive lidt underlige, i hvert fald i sammenhængen herinde, når man ikke har hørt, hvad der har været talt om fra talerstolen.
Jeg må bare ligesom påpege over for spørgeren: I lukker uddannelsespladser her.
Og lige præcis i min indledning sagde jeg: Jeg ikke har noget imod, at man opretter nye uddannelser, og jeg har heller ikke noget imod og vi ser gerne – det har jeg også skrevet i JydskeVestkysten – jura i Esbjerg.
Undskyld, hvis jeg kommer til at grine lidt.
Jeg ved godt, at man i Socialdemokratiet har brugt enormt meget tid på at prøve at kontakte journalister med alle mulige ting.
Det har man åbenbart haft meget travlt med i det parti, som vi i Radikale Venstre ellers sørger for kan få lov at sidde i regeringskontorerne – det er jo også en måde at samarbejde på.
Men der er jo sket det, at vi bare ikke er enige i den præmis med, at der er nogle af uddannelsespladserne i byerne, der skal lukke.
Nu har jeg jo skrevet det her beslutningsforslag.
Det er jo, for at vi får kigget på de her uddannelsespladser.
Altså, I kan ikke flytte dem.
De lukker bare.
Det har ikke noget med udflytning at gøre; de lukker bare.
Skulle vi ikke prøve at finde en løsning på det i stedet for?
Anders Kronborg (S), 2022-03-22:
I virkeligheden er det jo sjældent, at man er vidne til det her.
Man kan kun forestille sig, hvordan debatten ville være på et radikalt gruppemøde.
Jeg synes, at det her er i lige linje med, hvad Radikale sagde i sidste valgperiode, hvor hr. Andreas Steenberg, som er et betydningsfuldt radikalt folketingsmedlem, sagde til sin egen tv-station oppe i Midtjylland, hvor han er valgt, at det faktisk var mere vigtigt at lave en udflytningsplan for uddannelser end at flytte arbejdspladserne ud.
Det er præcis det, regeringen har gjort.
Så jeg skal bare spørge helt præcist: Hvad er det, der er foregået i det radikale gruppelokale, siden De Radikale er vendt 180 grader på en tallerken?
Katrine Robsøe (RV), 2022-03-22:
Tak for det.
Jamen det er der ikke noget som jeg i hvert fald har læst der forhindrer.
Det, jeg appellerer til her fra talerstolen, er, at vi lige prøver at gentænke, om ikke vi kan få nogen af de næsten 2.000 studiepladser reddet ved at tænke i de baner.
Det er det, jeg appellerer til.
Jeg tror faktisk, at vi har en fælles opgave herinde med at tænke på, hvordan vi får udviklet vores uddannelser i en retning, så det følger med den samfundsudvikling, vi har, også med de nye krav og de nye ønsker, vi har i vores samfund.
Men der er ikke noget til hinder for, at man gør det, men jeg appellerer bare til, at man også får kigget på det i forhold til de uddannelser, man er ved at lukke lige nu.
Ulla Tørnæs (V), 2022-03-22:
Jeg gentager det gerne.
En stor del af fru Katrine Robsøes indlæg handlede jo om muligheden for at lave uddannelseskollegier, og så spørger jeg bare: Hvad er det, der i aftalen forhindrer, at man kan lave uddannelseskollegier eller for den sags skyld digitalt samarbejde, sådan at man kan bo i Vestjylland, men alligevel være tilknyttet en uddannelsesinstitution et eller andet sted?
Hvad er det, der i aftalen forhindrer det?
Katrine Robsøe (RV), 2022-03-22:
Jeg skal forsøge at nå at svare fru Ulla Tørnæs.
Som jeg sagde lige før, er der nogle ting, vi er nødt til at kigge ned i med finansiering, for jeg tror faktisk på, at hvis vi skal have succes med uddannelser i hele landet, kræver det virkelig, at vi sikrer kvaliteten, og at der er noget, der gør, at det er særlig interessant at søge ind på lige præcis det uddannelsesudbud, for ellers tror jeg, vi får meget, meget svært ved at få det op at køre på den fede måde, som det faktisk fortjener at blive kørt på, når man gerne vil oprette nye uddannelser også uden for byerne.
Så tror jeg simpelt hen, at jeg lige har glemt den sidste del af fru Ulla Tørnæs' spørgsmål.
Jeg beklager.
Anders Kronborg (S), 2022-03-22:
Det vil sige, at jeg skal gå hjem til de unge mennesker i 3. g på gymnasierne hjemme i Esbjerg og sige til dem, at det der med jura, som de meget gerne vil studere i Esbjerg og have muligheden for, ikke bliver til noget, for det lukker jo bare.
Jeg tror i virkeligheden, at de er rigtig, rigtig glade for, at der faktisk kommer en udflytning af studiepladser til Esbjerg, så de også kan læse jura, så det ikke bare er en uddannelse, der kun er i de store byer.
Udflytning er altså at flytte; det er ikke at lukke.
Og nu er der to slags politikere: dem, der svarer konkret på spørgsmålene, og dem, der svarer udenom.
Jeg synes, at De Radikale normalt svarer på spørgsmålene, så hvad har ændret sig, siden hr. Andreas Steenberg kom med sine udtalelser i 2016?
Katrine Robsøe (RV), 2022-03-22:
Nej, jeg tror faktisk, at mange synes, det er en god grundlæggende ting, at man skal kunne bruge de kompetencer, man får på sin uddannelse, altså have en vis sandsynlighed for at kunne bruge dem på det arbejde, man får bagefter.
Det mener jeg i hvert fald.
Og så er forskellen jo bare her, at jeg tror ikke – og jeg kan faktisk ikke helt forstå, hvis Socialdemokratiet mener det – at den eneste måde at redde og sikre bedre uddannelser i hele landet på er, at man skal lukke de her næsten 2.000 uddannelsespladser.
Jeg kan ikke forstå, hvorfor det sådan er en kerneting, at de her uddannelsespladser absolut skal lukkes.
Ida Auken (S), 2022-03-22:
Så det var altså fornuftigt at lukke en masse studiepladser – faktisk, hvis jeg lige skal regne på det, næsten fem gange så mange studiepladser – da Radikale Venstre gjorde det af hensyn til arbejdsmarkedet, men det er ikke klogt af hensyn til balancen i landet at gøre noget; så er det helt forkasteligt?
Altså, kan Radikale Venstre forstå, at det er meget svært for befolkningen derude at sige: Jamen når Radikale Venstre lukker 9.600 pladser, så er det fjong, men når det er nogle andre end Radikale Venstre, der tager 1.900 pladser – på et tidspunkt, hvor der altså kommer til at være faldende årgange, for det er ikke sådan, at den enkelte studerende får færre muligheder – så er det ikke okay?
Kan Radikale Venstre ikke godt se, at det er lidt svært at forstå for resten af befolkningen?
Astrid Carøe (SF), 2022-03-22:
Det her loft er noget, vi har været meget optaget af under de her forhandlinger.
Jeg er ikke interesseret i, at vi lægger et låg på uddannelsesudviklingen i Danmark, og derfor er jeg som sagt også glad for, at det ikke er blevet en dimensionering; at det er målsætninger, der også kan svinge over årene.
Og hvis der så er noget, der ændrer sig markant, som der er behov for i fremtiden, så skal vi jo heldigvis mødes hvert halve år i aftalekredsen, og vi har også fået skrevet ind, at der er mulighed for fleksibilitet.
Så jeg havde gerne set, at det var mindre rigidt, men jeg synes, at vi er endt et rigtig fint sted.
Katrine Robsøe (RV), 2022-03-22:
Jamen SF's ordfører må jo fnise alt det, hun vil.
Jeg er sådan set ret ligeglad, for at sige det lige så hårdt tilbage.
SF har valgt at købe præmissen om, at der er behov for at lukke de her uddannelser, udelukkende fordi de ligger i en af de største byer.
Det er jo SF's valg at købe ind på den præmis og så at være med til det.
Jeg vil gerne spørge til det her loft: Vil SF gerne være med til at garantere, at de behov, der er for uddannelsesudbud, rent faktisk også bliver imødekommet, også selv om de uddannelser skal oprettes i en af de fire største byer?
Astrid Carøe (SF), 2022-03-22:
Undskyld, at jeg står og fniser lidt, men jeg synes, det er fuldstændig forrykt, at ordføreren påstår, at jeg ikke har kæmpet hårdt nok, at SF ikke har kæmpet hårdt nok.
Det er SF, der er blevet i den her aftale, også efter det blev svært, og har kæmpet for de her uddannelser.
Og jeg var ret alene; der var ikke flere af støttepartierne tilbage i den her aftale, og vi er blevet alligevel.
For det er SF's stil at nå kompromisser, være stifindere og så i øvrigt sikre en aftale, der får flere uddannelser ud i hele landet, som har været SF's mål i mange år efterhånden; at vi endelig gør noget og ikke bare siger gode ting i en valgkamp, altså at man ønsker flere decentrale uddannelser, men at vi faktisk også gør det.
Det er jeg stolt af.
Men nej – og det ved fru Katrine Robsøe udmærket godt – det er ikke SF's politik, at vi skal lukke de her uddannelser, men det har været præmissen for den her aftale.
Og jeg synes også, at det er værd at snakke om, at vi har faldende ungdomsårgange, og vi bliver nødt til at se ind i det problem, det er.
Så jeg er stolt af, at det ikke er endt med en hardcore dimensionering, men med målsætninger for institutionerne i stedet for.
Katrine Robsøe (RV), 2022-03-22:
Jo tak.
Der er jo mange af de ting, som SF siger om, hvorfor de er med i aftalen, som Radikale Venstre også gerne ville have været med til at støtte.
Det er ikke nogen hemmelighed.
Grunden til, at jeg har kaldt den nogle lidt dårlige ting i dag, er jo, at jeg måske ikke helt ser glæden over, at man kun skal lukke lige under 2.000 studiepladser, og jeg tror faktisk, at hvis SF havde været lidt mere hårde i filten før sommerferien, kunne vi have nået mere dér.
Men det er jo forskellige måder at gå til det på, det anerkender jeg.
Men jeg vil derfor bare gerne høre: Er det vitterlig et krav for SF – for SF – at de her uddannelsespladser skal lukke?
For det er jo det, beslutningsforslaget handler om, altså om vi ikke kunne prøve at finde en løsning for de her uddannelsespladser, som skal lukke.
Kunne SF ikke være med på det?
Ulla Tørnæs (V), 2022-03-22:
Som sagt er forudsætningen for aftalens forskellige elementer, at der sker enten en udflytning eller nedskalering af antallet af studiepladser i de store byer for at sikre, at det vil være bæredygtige enheder, som vi understøtter med aftalen her, altså de nye studiepladser, som oprettes uden for de store byer.
I lyset af de faldende ungdomsårgange er det vigtigt, at der samtidig sker en justering i forhold til det antal studiepladser, der er i de store universitetsbyer.
Katrine Robsøe (RV), 2022-03-22:
Men nu ved vi jo faktisk, at det ikke er muligt for uddannelsesinstitutionerne inden for den rammeaftale, der blev indgået før sommerferien, at udflytte samtlige de pladser, som jeg tror Venstre gerne havde set flytte ud.
Det er derfor, jeg spørger nu: Skulle vi ikke prøve at finde en anden løsning til de næsten 2.000 uddannelsespladser her i stedet for bare at lukke dem?
Ulla Tørnæs (V), 2022-03-22:
Med den måde, aftalen er lavet på, er det en forudsætning, at der enten udflyttes eller nedskaleres.
Vi havde helst set, at alt skete gennem udflytning, men det har ikke kunnet lade sig gøre.
F.eks. bakkede vi det op med det samme, da ITU kom med et forslag om at lave en campus i Vejle.
Det ønskede vi, men det endte med ikke at blive muligt.
Forudsætningen for aftalen er, at institutionerne selvfølgelig lever op til det, de er blevet bedt om, og det synes jeg faktisk også de har gjort i deres svar på det, vi bad dem om i sommer.
Og det er så præcis det, som vi forholder os til i den tillægsaftale, som landede i går aftes imellem et bredt flertal af partierne her i Folketinget.
Katrine Robsøe (RV), 2022-03-22:
Jeg kan godt høre, at Venstres ordfører åbenbart ikke er så begejstret for at stå i salen i dag, men nu står vi her alligevel, og bare for god ordens skyld vil jeg sige, at det her jo ikke handler om at stoppe alle de nye uddannelser rundtom i landet.
Det her handler jo lige præcis om, at vi får stoppet de uddannelseslukninger og lukninger af uddannelsespladser, som finder sted på baggrund af den her aftale, og jeg vil derfor egentlig bare høre, om det er et krav fra Venstres side, at næsten 2.000 uddannelsespladser her skal lukkes i de fire største byer.
Ulla Tørnæs (V), 2022-03-22:
For mig og for Venstre er det vigtigt, at det er en dialog mellem Uddannelses- og Forskningsstyrelsen og den pågældende institution.
Den dialog ønsker jeg skal være så ubureaukratisk som overhovedet muligt.
Jeg kunne høre, at fru Victoria Velasquez var inde i en eller anden lang besværlig proces.
Det er slet ikke det, der ligger i kortene.
Det, der ligger i kortene, er, at man kan banke på døren, om jeg så må sige, til Uddannelses- og Forskningsstyrelsen og i en tæt dialog med styrelsen finde frem til, hvordan man løser det behov, som samfundet har for at kunne oprette den uddannelse, som der er efterspørgsel efter.
Katrine Robsøe (RV), 2022-03-22:
Jeg synes, at der er en grundlæggende fornuft i, at der skal være en vis sandsynlighed for, at de kompetencer, du lærer på din uddannelse, kan du faktisk også få lov til at bruge i det arbejde, du skal have bagefter.
Det er jo det, den ledighedsbaserede dimensionering går ud på.
Det synes jeg faktisk er et grundlæggende sundt princip, og det står jeg hjertens gerne på mål for.
Jeg vil også sige ærligt, at der jo altid viser sig udfordringer ved ting.
Jeg håber, man kan tilpasse det – jeg har i hvert fald hørt bekymringer om nogle geografiske forskelle i den ledighedsbaserede dimensionering, bl.a. på it-området.
Det er sådan nogle ting, jeg synes det kunne være godt at få kigget på.
Men grundprincippet i det står vi fast på – sammen med Socialdemokratiet.
Ida Auken (S), 2022-03-22:
Mange tak.
Jeg anerkender fru Katrine Robsøes engagement i den her sag – det kan man i hvert fald ikke tage fejl af.
Men der er en enkelt ting, jeg simpelt hen har svært ved at forstå, og det er, at hjertet af Radikale Venstres kritik er, at der skal lukke 1.950 studiepladser.
Hvorfor var det i orden at lukke 9.600 pladser, da Radikale Venstre sad med magten, men ikke 1.900 i dag?
Katrine Robsøe (RV), 2022-03-22:
Tak for det.
Det her beslutningsforslag synes jeg kun er blevet mere aktuelt at tale om i dag, for nu handler det jo meget præcist om de ca. 1.950 uddannelsespladser, som skal lukkes.
Det lyder måske ikke af så meget for nogle, men det er langtfra ligegyldigt.
For jeg anerkender, og det har jeg hele tiden gjort, at der er rigtig gode elementer i den aftale, men jeg vil også have lov til at påpege, at der er en grundpræmis her, som Radikale Venstre ikke er enig i, nemlig at det er nødvendigt at lukke de her uddannelsespladser.
Det er jo meget fedt, når man bliver spurgt, og jeg håber, at fru Ulla Tørnæs lytter efter: Hvad er så De Radikales bud på, hvad vi skal gøre her?
Det vil jeg rigtig, rigtig gerne snakke om.
Jeg synes jo nemlig, at det er rigtig ærgerligt – og det er blevet højaktuelt at tale meget konkret om det – at vi nu har næsten 2.000 uddannelsespladser, der står til at lukke.
Skulle vi ikke prøve at finde en anden løsning for dem?
Jeg tror simpelt hen ikke på, at aftalepartierne tror, at det er grundpræmissen for, at man kan have uddannelser uden for de fire største byer, altså at de her næsten 2.000 uddannelsespladser skal lukkes – det tror jeg simpelt hen ikke på. Jeg tror godt, vi kan finde en anden løsning.
Derfor vil jeg stadig appellere til, selv om I har stået heroppe og sagt nej til at starte med, at vi prøver at tænke lidt nyt.
Kunne man ikke forestille sig, at vi tog lige præcis de her uddannelsespladser, som er sat til at lukke, og lavede en plan for dem?
De skal jo ikke lukke, fordi uddannelserne mangler kvalitet, eller fordi der ikke er nogen, der gerne vil læse dem, eller fordi der ikke er nogen, der vil ansætte dem, der har taget uddannelserne, men fordi de ligger i byerne.
De kan ikke under den nuværende rammeaftale flyttes ud – det kan ikke lade sig gøre – og institutionerne har selv spillet ind med, at det kan de ikke.
Derfor skal de lukke.
Jeg er med på, at de ikke bare kan rykkes – det er ikke en stol, du kan rykke et andet sted hen og så bare tro, at den kommer til at fungere.
Men vi kunne jo prøve at arbejde hen imod nogle af de ting, som der også er en mulighed for: større fleksibilitet i vores uddannelser og fjernundervisningsmuligheder.
Der har været meget, der var træls ved corona, men vi har trods alt også fået nogle rigtig gode ting med, for det har vist sig, at det ved nogle uddannelser og for nogle studerende har været et rigtig godt alternativ.
Hvad med at sørge for, at vi får oprettet nogle super-, superfede kollegier ude omkring nogle af de virksomheder, som ligger længere væk fra de største uddannelsesbyer, som efterspørger arbejdskraften, så de studerende under deres praktik eller eksamensskrivning, specialeskrivning kan få tilknytning til de virksomheder?
Det kunne man jo godt prøve at kigge på med de her næsten 2.000 uddannelsespladser, som lige nu står til at lukke.
Jens Henrik Thulesen Dahl (DF), 2022-03-22:
Tak for det.
Jeg vil gerne starte med at sige, at jeg var og er glad for den aftale, vi indgik sidste sommer, om udflytning af uddannelsespladser.
Vi har oplevet et uddannelseslandskab, hvor institutionerne aktivt og konstruktivt er gået ind i opgaven og har budt ind med en lang række tiltag, som jeg er sikker på vil give et bedre uddannelseslandskab, end vi har i dag.
Vi har en aftale nu, hvor det samlede antal uddannelsespladser opretholdes og formentlig øges, hvor vi kan understøtte campusser rundt omkring i landet, hvor det sprudler af idéer til flere uddannelser mange steder og med uddannelseskollegier, digitale uddannelsesmuligheder osv. osv.
Jeg oplever, at vi med aftalen får skubbet til uddannelsesstederne på en konstruktiv måde, så de også forstår og anerkender det grundlæggende politiske ønske om at stoppe indflytningen af uddannelser til de store universitetsbyer og skabe en udvikling, som går den anden vej, af hensyn til balancen i hele landet og til gavn både for de offentlige og de private arbejdsgivere, som gerne skulle få bedre muligheder for at rekruttere i hele landet, og også til gavn for dem, der gerne vil tage en uddannelse i nærområdet.
Der er rigtig mange, som kun tager en uddannelse, hvis de kan finde en, som de kan se sig selv i, i deres eget nærområde.
Det skulle denne aftale gerne give bedre muligheder for.
Så jeg vil egentlig bare sige til forslagsstillerne til beslutningsforslaget, at de skulle tage og læse aftalen fra i aftes igennem og lige overveje, om det hele nu er så skidt alligevel.
Gitte Willumsen (KF), 2022-03-22:
Nu vil vi jo gerne følge det her tæt, og hvert halve år er der opfølgninger på det, og så tager vi en drøftelse dér med de andre parter i aftalen, og så må vi jo se at finde gode løsninger dér, tænker vi.
Victoria Velasquez (EL), 2022-03-22:
Tak for det.
Der står jo netop også, at man vil følge det tæt, og at ministeren vil blive orienteret om f.eks. det her med småfag og, går jeg også ud fra, hvis der er nogle lukningstruede uddannelser.
Men hvad tænker ordføreren så man gør, hvis man pludselig ser, at der er små fag, der lukker, eller at der er nogle uddannelser, der risikerer at blive lukket?
Mener ordføreren så, at man skal finde midler til at kunne holde hånden under dem, eller hvad tænker ordføreren man skal gøre, hvis det plausible scenarie, som I jo i aftalekredsen også selv beskriver, kommer til at ske?
Gitte Willumsen (KF), 2022-03-22:
Vi skal have så bredt et uddannelsesspekter i Danmark som overhovedet muligt, og det indbefatter også humaniora.
Derfor skal vi selvfølgelig også understøtte det.
Vi håber da på, at nogle af de udviklingsmuligheder, der ligger i aftalen, også bliver brugt til humaniora.
Victoria Velasquez (EL), 2022-03-22:
Tak for det, og tak til ordføreren for talen.
I aftaleteksten står der nogle kloge overvejelser i forhold til bekymringen omkring humaniora, og man anerkender vigtigheden af, at der bliver nedsat den her taskforce.
Jeg vil gerne spørge, hvad ordføreren har af bekymringer i forhold til humaniora, og hvad ordføreren tænker kunne være gode måder måske at håndtere det på i fremtiden.
Gitte Willumsen (KF), 2022-03-22:
Jamen vi vil rigtig gerne understøtte, at alle unge mennesker får en mulighed for at få en uddannelse, uanset hvor man bor i Danmark, og det er det, vi gerne vil understøtte, og det mener vi den her aftale understøtter.
Det er derfor, at vi er med i den.
Katrine Robsøe (RV), 2022-03-22:
Så vil jeg gerne lige have den konservative ordfører til at svare på: Er det derfor ikke Konservatives ambition, at vi skal have flere unge til at tage en videregående uddannelse?
Det havde jeg sådan set håbet at vi kunne arbejde sammen om.
Der er jo et enormt behov for arbejdskraft og kvalificeret arbejdskraft.
Evnerne her er der jo efterspørgsel efter.
Så vil Konservative ikke være med til at arbejde for, at flere kommer med på uddannelsesvognen, når man nu bare vil lukke pladserne?
Gitte Willumsen (KF), 2022-03-22:
Nu har det jo været en opgave at få antallet af uddannelsespladser til at stemme med det antal unge mennesker, vi ser ind i i fremtiden, og der kan vi desværre se, at der er blevet født for få børn, og dermed får vi færre i ungdomsårgangene.
Så vi har været med til at nedskalere og lave udflytninger, men samlet set får vi jo ikke færre uddannelser i Danmark.
De kommer til at ligge nogle andre steder.
Katrine Robsøe (RV), 2022-03-22:
Tak for det.
Jeg vil faktisk gerne spørge Konservative om noget af det, jeg også har spurgt ind til hos Venstre og SF.
Så det kommer nok ikke som en kæmpe overraskelse, at det er det, jeg gerne vil spørge om.
Er det et krav for Konservative, at de her næsten 2.000 uddannelsespladser skal lukkes, eller kunne Konservative forestille sig, at man fandt en anden løsning, så de her uddannelsespladser rent faktisk kunne bidrage til den ambition, som jeg nemlig også hører Konservative har, altså det her med at have kvalitetsuddannelser i hele landet?
Kunne man ikke forestille sig, at vi kunne prøve at finde ud af, hvordan vi fik dem med i det regnestykke i stedet for at trække dem ud af regnestykket fra byerne?
Christina Thorholm (RV), 2022-03-22:
Jeg undrer mig over, at det er social- og ældreministeren, der står her i dag ved førstebehandlingen af den her sag, for B 63 er også på dagsordenen til udvalgsbehandling i Indenrigs- og Boligudvalget i dag, og da vi netop taler om, at det ikke kun er ældre- og socialområdet, der er omfattet, har jeg brug for at forstå, hvorfor det er social- og ældreministeren, der har den her sag i dag.
Jeg tænkte, at det var et kommunalt anliggende og ikke et særligt anliggende på ældre- og socialområdet.